LIETUVOS RESPUBLIKOS

ĮSTATYMAS

1993 m. lapkričio 9 d. Nr. I-300

Vilnius

DĖL KAI KURIŲ LIETUVOS RESPUBLIKOS ĮSTATYMŲ,
REGLAMENTUOJANČIŲ ĮMONIŲ VEIKLĄ, PAKEITIMO IR PAPILDYMO

Pakeisti ir papildyti kai kuriuos Lietuvos Respublikos įstatymus, reglamentuojančius įmonių veiklą:

1. Lietuvos Respublikos įstatymo „Dėl ūkinių subjektų piniginių lėšų skolinimo fiziniams bei juridiniams asmenims“ (Žin., 1993, Nr. 31-714) 3 straipsnį išdėstyti taip:

„3 straipsnis. Valstybinė mokesčių inspekcija turi tikrinti, ar ūkiniai subjektai nepažeidžia šio įstatymo, ir teikti įmonių rejestro tvarkytojams pasiūlymus dėl įregistravimo atšaukimo.“

2. Lietuvos Respublikos valstybinių įmonių įstatymo (Žin., 1990, Nr. 30-709; 1993, Nr. 31-710) 5 straipsnio pirmosios dalies 3 punktą išdėstyti taip:

„3) sudaryti sutartis dėl paskolų suteikimo (tik iš nuosavo kapitalo lėšų) arba jų gavimo ir palūkanų už jas dydžio;“.

3. Lietuvos Respublikos akcinių bendrovių įstatymo (Žin., 1990, Nr. 24-594) 12 straipsnio antrosios dalies 6 punktą išdėstyti taip:

„6) sudaryti sutartis, prisiimti įsipareigojimus, skolinti (tik nuosavo kapitalo lėšas) ir skolintis piniginių lėšų už palūkanas, nustatomas sutartimi;“.

4. Lietuvos Respublikos ūkinių bendrijų įstatymo (Žin., 1990, Nr. 31-747) 6 straipsnio pirmosios dalies 5 punktą išdėstyti taip:

„5) bendrosios jungtinės veiklos sutartyje numatytais atvejais sudaryti sutartis, prisiimti įsipareigojimus, skolinti (tik nuosavo kapitalo lėšas) ir skolintis piniginių lėšų už palūkanas, nustatomas sutartimi;“.

5. Lietuvos Respublikos žemės ūkio bendrovių įstatymo (Žin., 1991, Nr. 13-328) 4 straipsnio pirmosios dalies 6 punktą išdėstyti taip:

„6) sudaryti sutartis, skolinti (tik nuosavo kapitalo lėšas) bei skolintis pinigines lėšas ir kitą turtą;“.

6. Papildyti Lietuvos Respublikos įmonių rejestro įstatymo (Žin., 1990, Nr. 24-599) 9 straipsnį:

1) po ketvirtosios dalies įrašyti penktąją dalį:

„5. Rejestro tvarkytojas turi teisę Valstybinės mokesčių inspekcijos ir Valstybės kontrolės departamento teikimu atšaukti už Lietuvos Respublikos įstatymų numatytus pažeidimus ūkinių subjektų registravimą įstatymų nustatyta tvarka.“;

2) penktąją dalį laikyti šeštąja dalimi.

7. Papildyti Lietuvos Respublikos valstybinės mokesčių inspekcijos įstatymą (Žin., 1990, Nr. 19-493):

1) 3 straipsnį papildyti 6 punktu:

„6) tikrina, ar ūkiniai subjektai nepažeidžia paskolų sutartis reguliuojančių įstatymų.“;

2) 5 straipsnį papildyti 4 punktu:

„4) teikia pasiūlymus įmonių rejestro tvarkytojams už Lietuvos Respublikos įstatymų numatytus pažeidimus atšaukti įmonės įregistravimą įstatymų nustatyta tvarka.“

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	ALGIRDAS BRAZAUSKAS